กกต.เคาะทันทีรับสมัคร 4-8 ก.พ. เลือกตั้ง 24 มี.ค.
ตลาดหุ้นดี๊ด๊าดีดขึ้นกว่า15จุด ฝ่ายการเมืองไล่ส่งตู่-4กุมาร พลังประชารัฐดันข้าวตันละ 1.8หมื่น,มติ กกต.เสียงข้างมากปักหมุดเลือกตั้ง 24 มี.ค. ขีดเส้นหาเสียง 60 วัน ไทม์ไลน์เดินหน้า 4-8 ก.พ. รับสมัคร ส.ส. 4-16 มี.ค. กาบัตรต่างแดน 17 มี.ค. ลงคะแนนล่วงหน้า ตลาดหุ้นเด้งรับดีดขึ้น 15 จุด คาดเงินสะพัด 5 หมื่นล้านบาท บิ๊กตู่ บอกข่าวดีสมใจคนอยากเลือกตั้ง ปากแข็งยังไม่ตัดสินใจรับเทียบเชิญ พปชร. วิษณุ ย้ำรัฐบาลอำนาจเต็ม เตือนพวกจ้อมันปากผิดกฎหมาย ซีกการเมืองเฮไล่ถล่มนายกฯ-4 รมต.จี้ต่อมสำนึกลาออกสู้กันแฟร์ๆ ตู่ จี้ ประยุทธ์ ถอด 2 หัวโขนวางดาบ ม.44 ปลด กกต. อ๋อย อัดผู้นำพูดเอาดีเข้าตัว ยี้โยนให้คนอื่น นิพิฏฐ์ ทวง กกต.สอบเก็บบัตรพัทลุง หลักฐานชัดมัด กก.บห. ยุบพรรค จุฤทธิ์ ซัด มท.1 แถแก้ต่างอุ้ม ขรก. เสรีพิศุทธ์ จี้ตามเส้นทางเงินฟัน พปชร.ดูด ส.ส.เข้าข่ายฟอกเงิน สนธิรัตน์ ฟุ้งดันข้าวตันละ 1.8 หมื่น เพื่อชาติทุบนายทุนจ่อล้มสัมปทานผูกขาด,หลังจากมีการประกาศ พ.ร.ฎ.ให้มีการเลือกตั้ง ส.ส.ลงในราชกิจจานุเบกษาเรียบร้อยแล้ว คณะกรรมการการเลือกตั้ง (กกต.) ได้เรียกประชุมด่วนพิจารณากำหนดวันเลือกตั้งทันที โดย กกต.มีมติเสียงข้างมากกำหนดวันเลือกตั้งขึ้นในวันที่ 24 มี.ค. โดยจะเปิดรับสมัครเลือกตั้ง ส.ส.ตั้งแต่วันที่ 4-8 ก.พ.,โปรดเกล้าฯ พ.ร.ฎ.เลือกตั้ง ส.ส.,ผู้สื่อข่าวรายงานว่า เมื่อเวลา 10.30 น. เว็บไซต์ราชกิจจานุเบกษาเผยแพร่พระราชกฤษฎีกา (พ.ร.ฎ.) ให้มีการเลือกตั้ง ส.ส.เป็นการทั่วไป 2562 สมเด็จ พระเจ้าอยู่หัวมหาวชิราลงกรณ บดินทรเทพยวรางกูร มีพระราชโองการโปรดเกล้าฯให้ประกาศว่า โดยที่เป็นการสมควรให้มีการเลือกตั้ง ส.ส.ซึ่งเป็นการเลือกตั้งทั่วไป อาศัยอำนาจตามความในมาตรา 175 และมาตรา 268 ของรัฐธรรมนูญ จึงทรงพระกรุณา โปรดเกล้าฯ ให้ตรา พ.ร.ฎ.ขึ้นไว้ ให้ใช้บังคับตั้งแต่วันประกาศในราชกิจจานุเบกษาเป็นต้นไป เหตุผลในการประกาศใช้ พ.ร.ฎ.ฉบับนี้ คือ มาตรา 268 ของรัฐธรรมนูญ บัญญัติให้ดำเนินการเลือกตั้งส.ส.ตามรัฐธรรมนูญนี้ให้แล้วเสร็จภายใน 150 วัน นับแต่วันที่ พ.ร.บ.ประกอบรัฐธรรมนูญตามมาตรา 267 (1) (2) (3) และ (4) มีผลใช้บังคับแล้ว สมควร กำหนดให้มีการเลือกตั้ง ส.ส.ซึ่งเป็นการเลือกตั้งทั่วไป จึงจำเป็นต้องตรา พ.ร.ฎ.นี้,บิ๊กตู่ บอกข่าวดีสมใจคนอยาก ลต.,ก่อนหน้านี้ เวลา 09.30 น. ที่ตึกภักดีบดินทร์ ทำเนียบรัฐบาล พล.อ.ประยุทธ์ จันทร์โอชา นายกรัฐมนตรีและหัวหน้าคณะรักษาความสงบแห่งชาติ (คสช.) เป็นประธานการประชุมคณะกรรมการนโยบายเขตพัฒนาพิเศษภาคตะวันออก มีนายสมคิด จาตุศรีพิทักษ์ รองนายกฯ และนายกอบศักดิ์ ภูตระกูล รมต.ประจำสำนักนายกฯ เข้าร่วมด้วย ช่วงท้ายการประชุมนายกฯได้กล่าวถึง พ.ร.ฎ.ให้มีการเลือกตั้งส.ส.หลังมีการประกาศในราชกิจจานุเบกษาว่า เป็นข่าวดีของคนที่อยากเลือกตั้ง เพราะมีประกาศ พ.ร.ฎ.ให้มีการเลือกตั้ง ส.ส.แล้ว เมื่อตอนเวลาประมาณ 10 โมงกว่าของวันนี้ สำหรับคนที่อยากเลือกตั้งคงได้เลือกตั้งสมใจ,ส่งยิ้มแทนคำตอบอนาคตการเมือง,จากนั้นนายกฯได้เดินกลับขึ้นตึกไทยคู่ฟ้า ผู้สื่อข่าวตะโกนถามนายกฯว่า ตัดสินใจอนาคตการเมือง แล้วหรือยัง เพราะมี พ.ร.ฎ.เลือกตั้งแล้ว นายกฯไม่ตอบคำถาม เพียงแต่ยิ้มทำมือสัญลักษณ์ไอเลิฟยูให้ผู้สื่อข่าวเท่านั้น ก่อนเดินกลับขึ้นตึกไทยคู่ฟ้าทันที,แผ่นเสียงตกร่องยังไม่ตัดสินใจ,ต่อมาเมื่อเวลา 14.10 น. ที่ตึกภักดีบดินทร์ ทำเนียบรัฐบาล ภายหลัง พล.อ.ประยุทธ์เป็นประธานการประชุมเตรียมการของคณะกรรมการอำนวยการจัดงานพระราชพิธีบรมราชาภิเษก ผู้สื่อข่าวยังพยายามถามนายกฯอีกครั้งถึงการตัดสินใจทางการเมืองหลังมี พ.ร.ฎ.เลือกตั้ง โดย พล.อ.ประยุทธ์ได้แต่ส่งยิ้มให้อย่างอารมณ์ดี พร้อมกล่าวเพียงสั้นๆว่ายัง อย่างไรก็ตาม ต่อมานายกฯได้โพสต์ พ.ร.ฎ.เลือกตั้งที่ประกาศลงในราชกิจจานุเบกษา และข้อความผ่านทวิตเตอร์ ประยุทธ์ จันทร์โอชา Prayut Chan-o-cha @prayutoffcial ว่า พ.ร.ฎ.เลือกตั้งประกาศแล้ว ผมขอให้ทุกฝ่ายเคารพและเดินหน้าสู่การ # เลือกตั้ง 62 โดยความเรียบร้อยเพื่อความสงบสุขของประเทศนะครับ,วิษณุ ชี้ ประยุทธ์ มีเวลา 5 วัน,นายวิษณุ เครืองาม รองนายกฯ กล่าวว่า ตามกฎหมายพรรคต้องเสนอชื่อคนที่จะเป็นนายกฯของพรรคตัวเองในช่วงเวลาที่เปิดสมัครรับเลือกตั้ง 5 วัน หลังจากนั้นไม่สามารถเสนอได้แล้ว และแต่ละพรรคไม่สามารถเสนอชื่อซ้ำกันได้ เจ้าตัวต้องเซ็นยินยอมได้เพียงพรรคเดียว ส่วนที่ยังมีกระแสข่าวพูดถึงนายกฯคนนอกอยู่ตนทราบ แต่ไม่ขอพูด ไม่ใช่เรื่องต้องไปออกความเห็น ส่วนที่ กกต.เตือนหลายพรรคให้เร่งจัดตั้งสาขาพรรคให้ครบ ไม่เช่นนั้นจะส่งผู้สมัครไม่ได้ ยังมีเวลา บางพรรคอาจซุ่มๆอยู่ เมื่อชัดเจนแล้วต้องพร้อม จะพรรคเดียวหรือ 2 พรรคเลือกตั้งได้ คงไม่เป็นอย่างที่เรากลัวกัน สุดท้ายมา 60-70 พรรคอยู่ดี,เมินครหายันรัฐบาลอำนาจเต็ม,นายวิษณุกล่าวอีกว่า ขอยืนยันอีกครั้งว่าวันนี้รัฐบาลเป็นรัฐบาลที่มีอำนาจเต็มไม่ใช่รัฐบาลรักษาการ แม้ใครจะนำไปค่อนขอดอย่างไรก็ตาม รัฐบาลยังมีอำนาจพิจารณาอนุมัติงบประมาณ แต่งตั้งโยกย้ายอยู่ หัวหน้า คสช.ยังสามารถใช้มาตรา44 รัฐธรรมนูญเขียนไว้เช่นนี้ ทั้งนี้ พล.อ.ประยุทธ์ ได้กล่าวในที่ประชุม ครม. เมื่อวันที่ 22 ม.ค.ว่ารัฐบาลจะปฏิบัติหน้าที่ไปตามปกติ แต่จะพิจารณาว่าจะทำอะไรลดลง อะไรค่อยๆทำ หรืออะไรจะรั้งรอไว้ โดยจะดูตามความเหมาะสม แต่จะหยุด ทำงานเข้าเกียร์ว่างไม่ได้,เตือนนักการเมืองระวังผิด ก.ม.,นายวิษณุกล่าวอีกว่า การหาเสียงของพรรคต่างๆถือว่าเริ่มแล้วนับตั้งแต่บัดนี้เป็นต้นไป และเริ่มคิดค่าใช้จ่ายตั้งแต่บาทแรกแล้ว การระดมทุนจะอยู่ภายใต้กฎเกณฑ์กติกา ดังนั้น การหาเสียง การใช้สื่อหรือการระดมทุนหรือแม้การพูดจาอะไรหลายเรื่องที่เคยพูดกันได้ เมื่อมี พ.ร.ฎ.ให้มีการเลือกตั้ง จะพูดแบบที่เคยพูดก่อนหน้านี้ไม่ได้ เช่น พูดโจมตีคู่แข่ง ทุกคนทุกฝ่ายไม่ใช่แค่ผู้สมัครต้องระวัง จะพูดแบบเดิมไม่ได้ ทุกอย่างจะอยู่ในสายตา กกต.ทั้งหมด เมื่อถามว่ายืนยันจะปฏิบัติหน้าที่รองนายกฯในรัฐบาลจนสิ้นสุดเลยหรือไม่ นายวิษณุกล่าวว่า ยัง เป็นอยู่ในเวลานี้ เมื่อถามย้ำว่า ยังไม่คิดจะลาออกใช่หรือไม่ นายวิษณุได้แต่ยิ้มและตอบกลับผู้สื่อข่าวว่า คุณช่วยคิดแทนซิ เมื่อถามย้ำว่า มีการตั้งข้อสังเกตว่านายวิษณุชอบลาออกช่วงปลายรัฐบาล นายวิษณุกล่าวว่า ไม่ถึงขนาดชอบ,รัฐบาลเชื่อกำหนดวัน ลต.ไม่กระชั้นชิด,เมื่อเวลา 12.40 น. เว็บไซต์ทำเนียบรัฐบาล ,www.thaigov.go.th, เผยแพร่แถลงการณ์สำนักนายกรัฐมนตรี เรื่องการเลือกตั้งทั่วไป มีใจความว่า การกำหนดวันเลือกตั้งเป็นอำนาจของคณะกรรมการการเลือกตั้ง (กกต.) ที่ต้องออกประกาศภายใน 5 วันนับแต่วันนี้ การประสานงานระหว่างรัฐบาลกับ กกต.ที่ผ่านมาได้ประสานเพียงแจ้งข้อมูลให้ กกต.ทราบถึงกำหนดการและกิจกรรมต่างๆเกี่ยวกับการพระราชพิธีบรมราชาภิเษก เพื่อไม่ให้กิจกรรมเกี่ยวกับการเลือกตั้งไปทับซ้อนกับกำหนดพระราชพิธีดังกล่าว หรือพระราชพิธีประจำปีในเรื่องอื่นๆ และเพื่อให้ทุกฝ่ายช่วยกันรักษาบรรยากาศในระหว่างนี้มิให้เกิดความสับสน ความขัดแย้งหรือเสียความตั้งใจดีและการมีจิตอาสาสาธารณะ เพราะประชาชนทั่วไปกำลังปลื้มปีติ ยินดีสมานฉันท์ที่จะได้มีโอกาสร่วมในเหตุการณ์ประวัติศาสตร์ที่หาได้ยากอีกครั้งหนึ่ง รัฐบาลเชื่อว่าวันเลือกตั้งที่ กกต.จะกำหนดขึ้นจะไม่กระชั้นชิดจนกระทบต่อระยะเวลาหาเสียงของพรรคการเมืองหรือผู้สมัคร ไม่ทำให้เกิดความได้เปรียบเสียเปรียบระหว่างผู้ใด และไม่ช้าเกินควรจนเกิดความเสียหายแก่ประเทศและประชาชน เพราะต้องไม่เกิน 150 วันนับจาก พ.ร.บ.ประกอบรัฐธรรมนูญว่าด้วยการเลือกตั้ง ส.ส.บังคับใช้อยู่แล้ว และรัฐบาลชุดใหม่จะเกิดขึ้นในราวกลางปีตามกำหนดการที่วางไว้เมื่อหลายเดือนก่อน,วอนรักษาบรรยากาศ-ใช้สิทธิมากสุด,รัฐบาลขอให้ประชาชนช่วยกันรักษาบรรยากาศความสงบเรียบร้อยและความสามัคคีปรองดองที่ปรากฏมาตลอด 4 ปีเศษ ให้ยั่งยืนไปจนผ่านพ้นการเลือกตั้งและพระราชพิธีบรมราชาภิเษก เพื่อความเป็นสวัสดิมงคลแก่บ้านเมืองและเป็นที่ชื่นชมของนานาชาติ การหาเสียงและเสนอนโยบายที่เป็นประโยชน์ทำได้ แต่ความขัดแย้ง ข้อพิพาทบาดหมางจนนำไปสู่วิกฤติของบ้านเมืองไม่ควรกลับมาหลอก หลอนเราอีก และขอให้ประชาชนผู้มีสิทธิเลือกตั้งช่วยกันไปใช้สิทธิให้มากที่สุดสมกับการรอคอยรัฐบาลหวังว่า กกต.และทุกฝ่ายจะช่วยกันสร้างความเข้าใจแก่ประชาชนเพื่อให้การเลือกตั้งครั้งนี้เป็นไปอย่างเรียบร้อย บริสุทธิ์ยุติธรรมสมตามความมุ่งหวังของทุกคน,ชั่งใจทบทวนอีเวนต์ ครม.สัญจร,นายพุทธิพงษ์ ปุณณกันต์ โฆษกประจำสำนักนายกฯกล่าวว่า หลังมี พ.ร.ฎ.ให้มีการเลือกตั้ง รัฐบาลยังคงมีอำนาจเต็ม ไม่ใช่รัฐบาลรักษาการ การปฏิบัติหน้าที่และตรวจราชการของนายกฯคงเป็นไปตามปกติ แต่จะต้องทบทวนการประชุม ครม.สัญจรว่าควรจะมีต่อไปหรือไม่ ส่วนรายการศาสตร์พระราชาสู่การพัฒนาอย่างยั่งยืนจะปรับเปลี่ยนรูปแบบเพื่อความเหมาะสมด้วย โดยจะเริ่มตั้งแต่วันที่ 25 ม.ค.,กอบศักดิ์ กั๊กรอออกพร้อมพวก,เมื่อเวลา 12.15 น. ที่ทำเนียบรัฐบาล นายกอบศักดิ์ ภูตระกูล รมต.ประจำสำนักนายกฯและฐานะโฆษกพรรคพลังประชารัฐ ให้สัมภาษณ์ว่ายืนยันเสมอว่า เมื่อ พ.ร.ฎ.เลือกตั้งออกมาทั้ง 4 รัฐมนตรีผู้บริหารพรรค จะหารือตัดสินใจร่วมกัน เพื่อหาวันที่เหมาะสมจากนั้นนำเรียนนายกฯ พร้อมลาออกในเวลาเหมาะสม แล้วจะแจ้งให้สื่อทราบ แต่ละคนเก็บงานเกือบเสร็จหมดแล้ว ไม่เกี่ยวว่าต้องรอให้นายสมคิด จาตุศรีพิทักษ์ รองนายกฯช่วยตัดสินใจ แต่ดูความพร้อมแต่ละคน รอหารือกับหัวหน้าพรรคพลังประชารัฐก่อน ทุกคนต้องเดินทางตามหัวหน้าพรรค เราอยากสู้การเมืองเต็มที่แล้ว เมื่อถามว่าทำไมพรรคพลังประชารัฐยังไม่ทาบทาม พล.อ.ประยุทธ์เสียที นายกอบศักดิ์กล่าวว่า ต้องรอมติกรรมการบริหารพรรค อย่างน้อยมี พ.ร.ฎ.เลือกตั้งแล้วเท่ากับยิงปืนส่งสัญญาณออกจากจุดเริ่มต้นวิ่ง,สมคิดถกด่วนอุตตม–สนธิรัตน์,ต่อมาเมื่อเวลา 12.30 น. นายอุตตม สาวนายน รมว.อุตสาหกรรม ในฐานะหัวหน้าพรรคพลังประชารัฐ และนายสนธิรัตน์ สินธิจิรวงศ์ รมว.พาณิชย์ ในฐานะเลขาธิการพรรคพลังประชารัฐ เดินทางเข้าทำเนียบรัฐบาล เข้าพบนายสมคิด จาตุศรีพิทักษ์ รองนายกฯที่ห้องทำงานชั้น 1 ตึกบัญชาการ 1 ซึ่งนายสมคิดเรียกเข้าพบเป็นการด่วนหลังมี พ.ร.ฎ.เลือกตั้ง ใช้เวลาพูดคุยเกือบ 1 ชั่วโมง จากนั้นเวลา 13.15 น. ทั้ง 2 คนได้เดินทางออกจากห้องทำงานนายสมคิด โดยนายสนธิรัตน์ออกมาด้วยสีหน้าที่เคร่งเครียด ได้ให้รถวนมารับด้านข้างตึกบัญชาการ และกล่าวเพียงสั้นๆว่า ไม่มีอะไร มาเรื่องงาน ขออนุญาตไม่พูดอะไร จากนั้นขึ้นรถออกไปทันที,อุตตมกอดเก้าอี้แน่นยังไม่ออก,ขณะที่นายอุตตม ได้เดินออกมาด้านหน้าตึกบัญชาการพร้อมกับนายสมคิด มีผู้สื่อข่าวดักรออยู่พยายามถามความชัดเจนการลาออกจากตำแหน่งรัฐมนตรี โดยนายอุตตมกล่าวสั้นๆว่า เดี๋ยวก็รู้ เร็วๆนี้ ก่อนขึ้นรถยนต์ส่วนตัวออกจากทำเนียบรัฐบาลทันที ขณะที่นายสมคิดกล่าวแบบทีเล่นทีจริงว่า เขาคงมาเยี่ยมไข้ เมื่อถามว่าได้พูดคุยถึงการลาออกของ 4 รัฐมนตรี หลังมี พ.ร.ฎ.เลือกตั้งหรือไม่ นายสมคิดกล่าวว่า ไม่มีอะไรเลย,ต่อมาเวลา 17.10 น. ที่กระทรวงอุตสาหกรรม นายอุตตมกล่าวกับผู้สื่อข่าวอีกครั้งยืนยันว่าขอเวลาทำงานต่อไปก่อน การลาออกเมื่อไหร่จะชัดเจนเร็วๆนี้ ทั้งนี้ บรรยากาศห้องทำงานของนายอุตตมทุกอย่างยังดูเป็นปกติ ยังไม่มีการเก็บข้าวของอุปกรณ์ในห้องทำงานหรือทีมงาน,มติ กกต.ข้างมากเคาะกาบัตร 24 มี.ค.,ที่สำนักงานคณะกรรมการการเลือกตั้ง (กกต.) เมื่อเวลา 13.00 น. นายอิทธิพร บุญประคอง ประธานกกต. เป็นประธานการประชุมคณะกรรมการ กกต.ด่วน จากนั้นเวลา 16.30 น. นายอิทธิพรแถลงว่า พ.ร.ฎ. ให้มีการเลือกตั้งเป็นการทั่วไปมีผลบังคับใช้แล้ว กกต. จึงประชุมและมีมติเสียงข้างมากกำหนดให้วันอาทิตย์ที่ 24 มี.ค. เป็นวันเลือกตั้ง วันที่ 28 ม.ค.-19 ก.พ. เป็นวันเปิดให้ผู้ที่ประสงค์จะใช้สิทธิล่วงหน้าในและนอกเขตเลือกตั้ง รวมถึงการใช้สิทธินอกราชอาณาจักรลงทะเบียน สามารถยื่นคำขอผ่านนายทะเบียนอำเภอ นายทะเบียนท้องถิ่น สถานเอกอัครราชทูต ผ่านช่องทางไปรษณีย์หรืออินเตอร์เน็ตได้,4-8 ก.พ.รับสมัคร ส.ส.-ยื่นบัญชีนายกฯ,นายอิทธิพรกล่าวต่อว่าจากนั้นวันที่ 4-8 ก.พ. เป็นวันรับสมัคร ส.ส.แบบแบ่งเขตเลือกตั้งและแบบบัญชีรายชื่อ พร้อมยื่นบัญชีผู้ได้รับการเสนอชื่อเป็นนายกฯ โดยแบบแบ่งเขตเลือกตั้งผู้อำนวยการเลือกตั้งประจำเขต จะเป็นผู้ประกาศกำหนดภายใน 3 วัน ภายหลัง กกต.ประกาศวันเลือกตั้งในราชกิจจานุเบกษาหรือในวันที่ 24 ม.ค. ส่วนสถานที่รับสมัครแบบบัญชี รายชื่อให้ยื่นได้ที่สำนักงาน กกต. จากนั้นในวันที่ 4-16 มี.ค. จะเป็นวันออกเสียงเลือกตั้งนอกราชอาณาจักร วันที่ 17 มี.ค. เป็นวันออกเสียงเลือกตั้งล่วงหน้าในและนอกเขตจังหวัด รวมถึงการออกเสียงเลือกตั้งในสถานเลือกตั้งกลางของผู้ทุพพลภาพและผู้สูงอายุ,ยืดเวลาให้พรรคตั้งสาขาได้ทัน,นายอิทธิพรกล่าวว่า สำหรับเหตุผลกำหนดวันที่ 24 มี.ค.เป็นวันเลือกตั้งเพราะมองทุกปัจจัยที่จะเกิดขึ้นหลังมี พ.ร.ฎ. โดยเฉพาะการต้องปฏิบัติตามขั้นตอนต่างๆ ไม่ว่าจะเป็นการลงทะเบียนใช้สิทธิ เลือกตั้งล่วงหน้า การหาเสียง ซึ่งเดิมเรากำหนดระยะ เวลาไว้ 52 วัน อยากให้ประโยชน์ตกแก่ประชาชนและพรรคการเมือง ถ้าจะเลือกวันที่ 10 มี.ค. จะกระชั้นเกินไปหรือไม่ อีกทั้งการกำหนดวันที่ 24 มี.ค. ยังทำให้พรรคการเมืองที่ยังตั้งสาขาและตัวแทนประจำจังหวัดไม่ครบ มีเวลาดำเนินการ เท่ากับได้ผ่อนคลายได้มากกว่าวันอื่นๆ ส่วนกรอบเวลา 150 วัน รวมถึงการประกาศรับรองผลเลือกตั้งหรือไม่นั้น ถ้ามีความจำเป็น กกต.ต้องคุยกันและมีมติเรื่องนี้ให้ชัดเจน แต่ขณะนี้เรามุ่งเน้นเตรียมการเลือกตั้งให้เรียบร้อย และประกาศผลให้เร็ว แม้กฎหมายจะกำหนดไว้ภายใน 60 วัน แต่ถ้าเราทำได้การเลือกตั้งให้เรียบร้อย ก็ประกาศผลได้ก่อน ไม่จำเป็นต้องรอถึง 60 วัน เมื่อถามว่ากรณีว่าที่ผู้สมัครติดป้ายหาเสียงก่อนมี พ.ร.ฎ. สามารถทำได้หรือไม่ นายอิทธิพรกล่าวว่า ไม่ควรจะติด เพราะ กกต.ต้อง หาสถานที่สำหรับติดป้ายหาเสียงก่อน ดังนั้น การติดป้ายก่อนจึงเป็นเรื่องที่ไม่ถูกต้อง,10 มี.ค. กระชั้นชิดไป ให้หาเสียง 60 วัน,ผู้สื่อข่าวรายงานว่าในการประชุมของ กกต.ที่ประชุมได้พิจารณาความเหมาะสมของการกำหนดวันเลือกตั้ง มีการเสนอวันที่เหมาะสม 2 วัน คือวันที่ 10 มี.ค. และ 24 มี.ค. แต่เสียงข้างมากเห็นว่า ถ้าเลือกวันที่ 10 มี.ค. ระยะเวลาในการหาเสียงจะเหลือแค่ 46 วัน และฉุกละหุกเกินไป โดยสัปดาห์หน้า กกต.ต้องเปิดรับสมัคร จึงเห็นว่าควรจะให้เวลาจัดการและให้พรรคการเมืองหาเสียงให้มาก ประมาณ 50 วันขึ้นไป ดังนั้น ถ้าวันที่ 24 มี.ค. จะมีเวลาหาเสียง 60วัน พอดี,ทุ่ม 112 ล้าน พิมพ์บัตร ลต. 50 ล้านใบ,ผู้สื่อข่าวรายงานจาก กกต.ว่า กกต.ได้รับงบ ประมาณจัดพิมพ์บัตรเลือกตั้งทั้งสิ้น 112 ล้านบาท เพื่อจัดพิมพ์บัตรเลือกตั้งกว่า 50 ล้านใบ ตามจำนวนผู้มีสิทธิเลือกตั้ง เบื้องต้นจะใช้โรงพิมพ์ที่มีศักยภาพและเทคโนโลยีความปลอดภัยสูง 2 แห่ง เนื่องจากเกรงว่าถ้าใช้โรงพิมพ์เดียวจะกระชั้นชิดมากเกินไป เพราะสำนักงาน กกต.ต้องพิมพ์บัตรเลือกตั้ง 350 แบบ เพื่อใช้สำหรับ 350 เขตเลือกตั้ง,ปชป.แอ็กแนะทุกพรรคเร่งทำให้ถูก,ที่พรรคประชาธิปัตย์ นายธนา ชีรวนิช โฆษกพรรคประชาธิปัตย์ แถลงว่า ยินดีกับคนไทยที่จะมี ผู้แทนราษฎรไปเป็นปากเสียงและบริหารประเทศ พรรคประชาธิปัตย์ยืนยันพร้อมเข้าสู่สนามเลือกตั้ง ทั้งผู้สมัครและนโยบายที่จะตอบโจทย์ได้ จากที่ กกต.ประกาศว่ามีเพียง 2 พรรคเก่าที่ทำตามกฎหมายและหลักเกณฑ์ กกต.ทำให้มีสิทธิส่งผู้สมัครรับเลือกตั้ง ขอให้กำลังใจทุกพรรคการเมืองที่ยังไม่ได้ทำตามกติกา ขอให้รีบดำเนินการ ประชาชนจะได้มีโอกาสเลือกคนหลากหลาย บุคคลที่จะเสนอชื่อเป็นนายกฯ อันดับหนึ่งคือ นายอภิสิทธิ์ เวชชาชีวะ หัวหน้าพรรค ส่วนจะเสนอชื่ออันดับ 2 และ 3 หรือไม่ ที่ประชุมกรรมการบริหารพรรคจะพิจารณา หากเป็นไปตามไทม์ไลน์วันที่ 4-8 ก.พ. พรรคจะปฐมนิเทศว่าที่ผู้สมัคร ส.ส.และอาจต้องประชุมใหญ่เพื่อแก้ไขข้อบังคับพรรคบางเรื่อง จากที่แกนนำพรรคประชาธิปัตย์ลงพื้นที่ทั่วประเทศ ประชาชนต้องการเลือกพรรคประชาธิปัตย์สูงขึ้น เชื่อมั่นจะได้ ส.ส.เพิ่มแน่นอน,นิพิฏฐ์ ทวง กกต.สอบเก็บบัตรพัทลุง,นายนิพิฏฐ์ อินทรสมบัติ รองหัวหน้าพรรคประชาธิปัตย์ กล่าวว่า ขอเรียกร้องให้ กกต.เดินหน้าสอบกรณีมีการเก็บบัตรประชาชนให้จริงจัง อาจเข้าข่ายเตรียมตัวเลือกตั้ง ขณะนี้มี พ.ร.ฎ.เลือกตั้ง ส.ส.แล้ว จึงหมดปัญหาว่า กกต.จะมีอำนาจสอบหรือไม่ และต้องเริ่มมาสอบที่ตน เพราะมีข้อมูลหลักฐานทั้งหมด แต่ยืนยันจะให้ข้อมูลเฉพาะกับ กกต.กลาง เพราะ กกต.จังหวัดยังไม่มีศักยภาพพอจะสอบเรื่องนี้ ก่อนหน้านี้ได้ยื่นเรื่องต่อ กกต.จังหวัดในวันที่มาประชุมร่วมกัน แต่กลับอ้างว่าไม่มีอำนาจ การที่ผู้ว่าฯทำหนังสือถึงกำนัน ผู้ใหญ่บ้าน ผู้นำชุมชนเพื่อสอบถามเรื่องนี้ คงไม่มีใครยอมรับว่ามีเหตุการณ์เก็บบัตรประชาชน แต่ยืนยันได้ว่าหลักฐานที่ตนมีอยู่เอาผิดถึงขั้นยุบพรรคได้เลย เพราะผู้ดำเนินการคือคนระดับกรรมการบริหารพรรค,มั่นใจหลักฐานมัด กก.บห.ถึงยุบพรรค,ถ้าถามว่าคุณไปปล้นเขามาหรือไม่ คงไม่มีใครยอมบอกว่าไปปล้นเขามา แต่ผมมีหลักฐาน ผมทำคดียุบพรรคมาแล้ว 2 ครั้ง ครั้งนี้เชื่อว่ามีหลักฐานแน่นกว่าทุกครั้ง มากถึงขนาดยุบพรรคได้เลย ไม่บอกว่าพรรคไหน แต่ว่ากระทำผิดแน่นอน แม้กระทำก่อนมี พ.ร.ฎ. แต่หวังผลเมื่อมี พ.ร.ฎ. เป็นการเตรียมการ เสนอให้ก็ผิดแล้ว นายนิพิฏฐ์กล่าวและว่า ถ้า กกต.ไม่เรียกไปขอข้อมูลและตรวจสอบ ต้องถาม กกต.ว่าจะทำอย่างไรต่อ เพราะเป็นผู้รักษากฎหมาย หากไม่ติดใจเรื่องนี้ คงต้องปล่อยให้ประเทศเดินหน้าแบบนี้ต่อไป แต่หากต้องการไม่ให้นักการเมืองไม่สุจริตเข้าสู่สภา เข้าสู่อำนาจต้องร่วมมือกันทุกฝ่ายสอบสวนเรื่องนี้ ขออย่ามามองว่าตนเป็นจำเลยเรื่องนี้ มันผิดตรรกะ,มท.1 ควรตั้ง กก.สอบไม่ใช่แถแก้ต่าง,นายจุฤทธิ์ ลักษณวิศิษฏ์ อดีต ส.ส.พรรคประชาธิปัตย์ กล่าวถึงกรณี พล.อ.อนุพงษ์ เผ่าจินดา รมว.มหาดไทย ระบุว่า การหาเสียงของพรรคต่างๆไม่มีอะไรต้องจับตาดูเป็นพิเศษ โดยเฉพาะ จ.พัทลุง ไม่ใช่การเก็บบัตรประชาชน แต่บางหน่วยงานรับบัตรประชาชนไว้ แต่ประชาชนไม่มารับบัตรคืนว่า ขอถามว่ามีหน่วยงานไหนบ้าง จำนวนเท่าไหร่ ฟังดูไม่มีเหตุผล ความจริงมีข้าราชการระดับสูงบางคนใน จ.พัทลุงกำลังกระทำการเข้าข่ายผิดกฎหมาย เจ้ากระทรวง ควรตั้งกรรมการสอบให้กระจ่าง เป็นตัวอย่างไม่ให้ข้าราชการอื่นทำตาม ไม่ใช่มาชี้ช่องทำนองแก้ต่างแก้ตัวให้ ไม่ควรให้คนนินทาได้ว่าพอเพื่อนจะเป็นผู้เล่น ก็หาแต่วิธีเอาเปรียบคนอื่นไม่สนวิธีการ กฎหมายและมารยาท เพียงให้ได้อำนาจ ยังมีข่าวว่ามีบางพรรคที่ยังจัดตั้งตัวแทนจังหวัดไม่ได้ จึงเก็บบัตร ซื้อบัตรประชาชนไป กกต.คงหวังพึ่ง รมว.มหาดไทยไม่ได้แล้ว ควรลงไปดูเองทุกจังหวัดเพื่อให้ทุกพรรคปฏิบัติตามกฎหมาย ก่อนการซื้อสิทธิขายเสียงจะล้ำหน้าไปไกลกว่าที่ กกต.จะไล่ทัน,ภูมิธรรม จวก กกต.ปากพาจน,เมื่อเวลา 11.15 น. นายภูมิธรรม เวชยชัย เลขาธิการพรรคเพื่อไทย กล่าวว่า วันที่ 28 ม.ค. เวลา 10.00 น. พรรคจะเรียกประชุมว่าที่ผู้สมัคร ส.ส.ของพรรค ทำความเข้าใจการเตรียมตัวลงสมัครรับเลือกตั้ง จะเห็นหน้าตาของว่าที่ผู้สมัครของพรรคทั้งหมด ส่วนกรณี กกต.ระบุว่ามีพรรคประชาธิปัตย์เพียงพรรคเดียวที่ทำขั้นตอนต่างๆพร้อมสำหรับการเลือกตั้งนั้น ข้อมูลอาจคลาดเคลื่อน เพราะพรรคเพื่อไทยทำขั้นตอนต่างๆตามกฎหมายกำหนดทั้งการตั้งสาขาพรรคทุกภาค และตั้งผู้แทนจังหวัดครบถ้วนแล้ว อาจมีเพียงบางจังหวัดที่เปลี่ยนแปลงเล็กน้อยเท่านั้น ยืนยันเราพร้อมหมดแล้ว จึงอยากให้ กกต.ระมัดระวังการประกาศอะไรออกมา ถ้าคลาดเคลื่อนจะเสียหายได้,ลั่นทีม พท.ทำได้ ทำเป็น กู้วิกฤติ,ต่อมานายภูมิธรรมได้ออกแถลงการณ์ว่า ทีมเพื่อไทยทำได้ ทำเป็น 5 ปีของการบริหารประเทศภายใต้รัฐบาลจากการรัฐประหาร ซึ่งประสบความ ล้มเหลวหลายด้าน โดยเฉพาะอย่างยิ่งปัญหาเศรษฐกิจตกอยู่ในสภาวะรวยกระจุก จนกระจาย เกิดปัญหาความเหลื่อมล้ำรุนแรงเป็นอันดับต้นๆ เงินที่รัฐบาลใส่ลงในระบบไม่เกิดการใช้จ่าย วิกฤติดังกล่าวซับซ้อนและกลไกทางเศรษฐกิจ รวมทั้งการเปลี่ยนแปลงกติกาโลกและเทคโนโลยีอย่างรวดเร็ว หากยังใช้บุคลากรที่ยึดติดอยู่กับกรอบความคิดเดิม การบริหารแบบราชการเดิม ไม่อาจแก้ไขปัญหาได้ ต้องเปิดโอกาสให้ทีมที่มีประสบการณ์ เข้าใจปัญหา คิดเป็นและทำเป็น มาแก้ไขปัญหาปากท้องของประชาชน พรรคเพื่อไทยมีประสบการณ์การบริหารประเทศมาแล้วถึง 3 สมัย มีทีมบุคลากรทำงานแข็งแกร่ง สร้างและแก้ไขปัญหาเศรษฐกิจให้พี่น้องประชาชนอยู่ดีกินดี ในกระเป๋ามีเงินใช้ ทีมเพื่อไทยวันนี้พร้อมทุกด้าน มีทั้งทีมบริหารมืออาชีพจากทุกภาคส่วนทั้งรัฐและเอกชน เรามีทีมนักการเมืองที่เป็น ส.ส.พร้อมดูแลทุกข์สุข รับฟังปัญหา และเป็นเสียงในสภาทีม เพื่อไทยพร้อมสำหรับการรับใช้พี่น้องประชาชน ด้วยยังคงยึดมั่นเสมอว่าหัวใจเราคือประชาชน,แหย่ บิ๊กตู่ เป็นสมาชิก พปชร.หรือยัง,นายอนุสรณ์ เอี่ยมสะอาด คณะทำงานสื่อสารการเมืองพรรคเพื่อไทย กล่าวถึงกรณี พล.อ.ประยุทธ์กำลังตัดสินใจจะดูพรรคที่มาเชิญชวนก่อนว่า พล.อ.ประยุทธ์ไม่ต้องรอแล้ว คุณลักษณะของพรรคที่กล่าวมามีอยู่ในไม่กี่พรรค พรรคที่เอาชื่อโครงการรัฐมาเป็นชื่อพรรคการเมือง พรรคที่มี 4 รัฐมนตรีไปเป็นแกนนำ พรรค แล้วถูกเรียกร้องให้แสดงสปิริตลาออกดูเข้าเงื่อนไขมากที่สุดหรือไม่ พล.อ.ประยุทธ์เป็นสมาชิกพรรคพลังประชารัฐแล้วหรือยัง การให้ความเห็นแล้วพรรคดำเนินการตามเป็นการครอบงำหรือชี้นำ กิจกรรมพรรคการเมืองหรือไม่ ขอให้ กกต.วินิจฉัยเรื่องนี้ เพื่อเป็นบรรทัดฐานกับพรรคการเมืองอื่นได้ใช้เป็นแนวทางปฏิบัติต่อไป,จี้ต่อมสำนึกแสดงสปิริตไขก๊อก,เมื่อเวลา 07.30 น. ร.ท.ปรีชาพล พงษ์พานิช หัวหน้าพรรคไทยรักษาชาติ พร้อมนายมิตติ ติยะไพรัช เลขาธิการพรรค นายประภัสร์ จงสงวน กรรมการยุทธศาสตร์พรรค และ น.ส.มลพัฒน์ ปุงบางกระดี่ ว่าที่ผู้สมัคร ส.ส.กทม.เขต 25 บางขุนเทียน กทม.ร่วมลงพื้นที่พบปะประชาชนที่เดินตลาดเช้าภายในตลาดมารวย และตลาดหน้าห้างสรรพสินค้าบิ๊กซีพระราม 2 ต่อมา ร.ท.ปรีชาพลให้สัมภาษณ์ว่าขอเรียกร้องให้ พล.อ.ประยุทธ์รวมถึง 4 รัฐมนตรีแกนนำพรรคพลังประชารัฐ แสดงสปิริตลาออกจากตำแหน่ง หากนายกฯยอมรับการเสนอชื่อเป็นเเคนดิเดตนายกฯในบัญชีรายชื่อพรรคการเมือง ลงเล่นการเมืองเต็มตัว ไม่ควรสมหมวก 2 ใบเพื่อความสง่างามไม่ให้มีข้อครหาว่าใช้กลไกอำนาจรัฐให้ได้เปรียบพรรคอื่น ควรลงสู่สนามเลือกตั้งอย่างมีศักดิ์ศรีและเท่าเทียมกับนักการเมืองคนอื่นด้วย,ท้าโชว์แมนประกาศตัวให้ชัด,ร.ท.ปรีชาพลกล่าวอีกว่า มี พ.ร.ฎ.เลือกตั้ง ถึงเวลาแล้วต้องโชว์ความเป็นลูกผู้ชายแสดงท่าทีชัดเจน ที่สำคัญต้องทบทวนบทบาทตัวเองว่าจะทำอย่างไรให้การเลือกตั้งบริสุทธิ์ยุติธรรม พล.อ.ประยุทธ์และรัฐมนตรีทั้ง 4 คนคงคิดเองได้ เมื่อจะผันตัวมาเป็นผู้เล่นต้องวางตัวอย่างไร กกต.จะได้จัดการเลือกตั้งจุดเริ่มต้นถนนสู่ประชาธิปไตย ประชาชนจะได้รัฐบาลจากการเลือกตั้งมาฟื้นฟูความเชื่อมั่นแก้ปากท้องได้ปราศจากการครอบงำ,อ๋อย อัดพูดเอาดีเข้าตัว ยี้โยนคนอื่น,ที่พรรคไทยรักษาชาติ นายจาตุรนต์ ฉายแสง ประธานยุทธศาสตร์พรรคแถลงว่า พล.อ.ประยุทธ์แสดงความเห็นหลายเรื่องที่ไม่มีหลักเกณฑ์ เอาดีเข้าตัว เอาความเสียหายและความไม่ดีไปอยู่ที่พรรคอื่น พล.อ.ประยุทธ์ยิงกระสุนนัดเดียวได้นกหลายตัว คือ 1.ปูทางรับเป็นแคนดิเดตนายกฯของพรรคการเมือง 2.ตั้งเงื่อนไขหาเสียงให้ตัวเองล่วงหน้า และ 3.ทำลายพรรคที่ไม่ได้สนับสนุนตัวเอง เป็นคำพูดแสดงเจตนารมณ์ชัดเจนต้องการสืบทอดอำนาจ อวดอ้างพรรคที่หนุนตัวเอง เมื่อ พ.ร.ฎ.เลือกตั้งออกมาแล้ว ปกติรัฐบาลในอดีตต้องอยู่ในสภาพรัฐบาลรักษาการ ไม่มีอำนาจอนุมัติงบกลางหรือแต่งตั้งข้าราชการ หากจะทำต้องขออนุญาตจาก กกต. แต่ พล.อ.ประยุทธ์พูดเหมือนแก้ต่างให้ตัวเอง ใช้โครงการของรัฐบาลเอาเปรียบพรรคอื่น เท่ากับการเลือกตั้งจะไม่เสรีและเป็นธรรม เราพร้อมเข้าสู่การเลือกตั้งนานแล้ว อยากให้ กกต.กำหนดวันเลือกตั้งโดยเร็ว อย่ากลัวการแทรกแซงจาก คสช. ช่วงกลางสัปดาห์หน้าพรรคจะเชิญว่าที่ผู้สมัคร ส.ส.ประชุมชี้แจงกติกา ทำความเข้าใจแนวทางการหาเสียง,ปลุก ปชช.อย่าไปเลือกฝั่งเผด็จการ,ที่ จ.พังงา นายวิภูแถลง พัฒนภูมิไท นายก่อแก้ว พิกุลทอง แกนนำพรรคไทยรักษาชาติ นายเจษฎา โกลิบุตร ว่าที่ผู้สมัคร ส.ส.พังงา และคณะลงพื้นที่ จ.พังงา พร้อมเปิดปราศรัยบริเวณตลาดตรงข้ามโรงเรียนบ้านหินลาด หมู่ที่ 6 ต.คุระ อ.คุระบุรี กล่าวโจมตีรัฐบาลว่าทำให้เศรษฐกิจตกต่ำโดยเฉพาะเรื่องราคายางพารา เปรียบเทียบกับช่วงรัฐบาลของนายกทักษิณที่สามารถทำให้ราคายางสูงขึ้นถึง 180 บาท พร้อมทั้งให้เลือกพรรคไทยรักษาชาติซึ่งเป็นพรรคฝ่ายประชาธิปไตย อย่าเลือกพรรคที่อยู่ฝั่งเผด็จการ,ท็อป รอวันเข้าคูหาขึ้นเหนือเก็บแต้ม,นายวราวุธ ศิลปอาชา ประธานคณะทำงานด้านนโยบายและยุทธศาสตร์ พรรคชาติไทยพัฒนา กล่าวว่า ต้องจับตาต่อไปว่าวันเลือกตั้งจะถูกกำหนดวันใด วันที่ 24 ม.ค. แกนนำพรรคจะลงพื้นที่ อ.แม่แตง จ.เชียงใหม่ วันที่ 25 ม.ค.ไป อ.เกาะคา จ.ลำปาง แนะนำว่าที่ผู้สมัคร ส.ส.ของพรรค หวังเก็บคะแนนเมืองใหญ่เพื่อให้ได้ ส.ส.บัญชีรายชื่อ ส่วนกรณีที่ พล.อ.ประยุทธ์เตือนพรรคการเมืองให้ระวังการหาเสียงเลือกตั้งและนำเสนอนโยบาย เพราะมีคณะกรรมการ ป.ป.ช.คอยจับตาว่าพรรคการเมืองพึงระวังเป็นปกติ ยืนยันนโยบายและวิธีหาเสียงของพรรคเป็นไปตามกฎหมาย การทำนโยบายอิงกับกรอบยุทธศาสตร์ชาติและแผนปฏิรูป ต้องจับตาว่า พล.อ.ประยุทธ์จะตัดสินใจทางการเมืองอย่างไร หลังยอมรับให้พรรคการเมืองเสนอชื่อในบัญชีบุคคลจะเป็นนายกฯ,เสรีพิศุทธ์ จี้แกะรอยเงินพวกถูกดูด,เมื่อเวลา 11.45 น. ที่สำนักงานคณะกรรมการการเลือกตั้ง (กกต.) พล.ต.อ.เสรีพิศุทธ์ เตมียาเวส หัวหน้าพรรคเสรีรวมไทยยื่นหนังสือขอให้ กกต.ตรวจสอบพฤติกรรมดูดผู้สมัคร ส.ส.ของพรรคพลังประชารัฐว่าเข้าข่ายผิด พ.ร.บ.ว่าด้วยพรรคการเมือง โดยก่อนหน้านี้นายสนธิรัตน์ สนธิจิรวงศ์ เลขาธิการพรรคให้สัมภาษณ์ทำนองยอมรับว่ามีการดึงคนนั้นคนนี้มาร่วมโดยไม่ได้ใช้เงิน เหมือนยอมรับว่ามีการดูดจริง จึงเข้าข่ายว่าเป็นการเสนอให้ สัญญาว่าจะให้ทรัพย์สินหรือประโยชน์อื่นใด กกต.เสนอให้ศาลรัฐธรรมนูญสั่งยุบพรรคได้ ขอให้ กกต.ประสานไปยัง ปปง.ตรวจสอบเส้นทางการเงินของทุกคนที่มีรายชื่อถูกดูดมาอยู่พรรคพลังประชารัฐ เพื่อพิสูจน์ให้ได้ว่ามีการจ่ายกันเป็นเงินสดหรือเป็นเช็ค กรณีนี้ยังถือว่าเข้าข่ายค้ามนุษย์และฟอกเงินด้วย,จวกรองเลขาฯ กกต.ให้ข่าวสับสน,พล.ต.อ.เสรีพิศุทธ์กล่าวอีกว่า มี พ.ร.ฎ.เลือกตั้ง ส.ส.แล้ว ถ้าไม่มีเลือกตั้งประเทศชาติจะเสียหายมาก ประชาชนอยากเปลี่ยนรัฐบาลเผด็จการเป็นรัฐบาลประชาธิปไตย ที่ กกต.เร่งให้จัดตั้งสาขาและตัวแทนพรรคประจำจังหวัด จะส่งครบทุกเขต เรามีครบหมดส่งมายัง กกต.แล้ว คงยังอยู่ในขั้นตอนตรวจสอบ กกต.ไม่น่าให้ข่าวแบบนี้ควรเร่งตรวจสอบและประกาศ ไม่ใช่ทำให้สับสน ผู้สมัคร ส.ส.โทร.มาถามกันมากมาย เชื่อว่าพรรคอื่นก็เป็นเช่นนี้ ไม่อยากมองว่าการกระทำของนายแสวง บุญมี รองเลขาธิการ กกต.มีอะไรแอบแฝงหรือไม่ อาจประมาทเลินเล่อ,อนค.โหมกระแสต้าน คสช.สืบอำนาจ,น.ส.พรรณิการ์ วานิช โฆษกพรรคอนาคตใหม่ กล่าวว่า เมื่อวันเลือกตั้งชัดเจนแล้ว เข้าสู่แคมเปญหาเสียงเลือกตั้งอย่างเป็นทางการ สำหรับ 4 รัฐมนตรีควรพิจารณาลาออกจากตำแหน่ง โดยคำนึงถึงจรรยาบรรณและความสง่างาม และความได้เปรียบพรรคอื่น เช่นเดียวกับ พล.อ.ประยุทธ์ ที่มีข่าวพรรคพลังประชารัฐจะเสนอชื่อในบัญชีนายกฯ ควรพูดให้ชัดเจน ให้ประชาชนตัดสินใจว่าจะเลือกพรรคสนับสนุนการสืบทอดอำนาจของ คสช. หรือจะเลือกพรรคที่จะยุติการสืบทอดอำนาจของ คสช.อย่างพรรคอนาคตใหม่,ภท.ยันดำเนินการครบทุกขั้นตอน,นายศุภชัย ใจสมุทร นายทะเบียนสมาชิกพรรคภูมิใจไทย กล่าวถึง พ.ร.ฎ.ให้มีการเลือกตั้ง ส.ส.มีผลบังคับใช้ว่า พรรคพร้อมมานานแล้ว จะส่ง ส.ส. 350 เขต บัญชีรายชื่อ 150 คน รวม 500 คน และจะเสนอชื่อนายอนุทิน ชาญวีรกูล หัวหน้าพรรค,สู่บัญชีรายชื่อนายกฯของพรรคเพียงคนเดียว ส่วน กกต.กำหนดเลือกตั้งวันไหนพร้อมน้อมรับพร้อมชิงชัย ส่วนที่ กกต.แจ้งเตือนไปยังพรรคการเมืองเร่งปฏิบัติ 4 เรื่อง ให้ครบถ้วน มีเพียง 2 พรรค คือ พรรคประชาธิปัตย์และพรรคประชาธิปไตยใหม่ที่ได้ดำเนินการครบถ้วนว่า อาจเป็นข้อมูลคลาดเคลื่อน ยังไม่ปรับปรุงข้อมูลล่าสุด พรรคภูมิใจไทยได้จัดตั้งสาขาพรรคครบ 4 ภาค 4 สาขา มาตั้งแต่ปลาย ธ.ค.ปีที่แล้ว ถึงวันนี้ได้ประชุมเลือกตัวแทนพรรคการเมืองประจำจังหวัดไปแล้วรวม 68 จังหวัด ได้แจ้ง กกต.แล้ว เหลือ 5 จังหวัดจะดำเนินการแล้วเสร็จวันที่ 25 ม.ค.การทำไพรมารีโหวตพรรคภูมิใจไทยทำไปแล้ว 72 จังหวัด อีก 5 จังหวัด จะเสร็จภายในวันที่ 31 ม.ค.,ชาติพัฒนาสวดเร่งพีอาร์ชาวบ้านงงกติกา,นายเทวัญ ลิปตพัลลภ หัวหน้าพรรคชาติพัฒนา กล่าวว่าไม่ห่วงว่าวันเลือกตั้งจะเป็นวันใด แต่สิ่งที่เป็นกังวลและขอเรียกร้องให้ กกต.เร่งประชาสัมพันธ์และทำความเข้าใจกับประชาชน คือ กระบวนการจัดการเลือกตั้ง เพราะประชาชนยังขาดความเข้าใจที่ถูกต้อง จากการลงพื้นที่ประชาชนยังติดกับการใช้บัตรเลือกตั้ง 2 ใบและยังไม่เข้าใจหมายเลขผู้สมัคร ส.ส.ต่างเขตต่างเบอร์ เพื่อให้ประชาชนเข้าใจชัดเจน ป้องกันบัตรเสียมากเกินไป วันที่ 26 ม.ค.พรรคจะเปิดตัวว่าที่ผู้สมัคร ส.ส.นครราชสีมา พร้อมนโยบายสำหรับพื้นที่ วันที่ 28 ม.ค.เปิดตัวว่าที่ผู้สมัคร ส.ส.กทม.พร้อมนโยบายของ กทม. และวันที่ 31 ม.ค.เปิดตัวว่าที่ผู้สมัคร ส.ส.ทั่วประเทศ พร้อมนโยบายระดับประเทศ ส่วนบุคคลที่พรรคจะเสนอชื่อเป็นนายกฯยังไม่ได้ข้อสรุป,ประชาชาติ ตั้งตาเร่งหาเสียง,นายวรวีร์ มะกูดี รองหัวหน้าพรรคประชาชาติ กล่าวว่า เรารอการเลือกตั้งกันมานาน เมื่อมี พ.ร.ฎ.ให้มีการเลือกตั้งออกมาทำให้มั่นใจว่าจะมีการเลือกตั้งแน่นอน แกนนำพรรคเตรียมพร้อมทั้งผู้สมัครและนโยบายไว้เรียบร้อยหมดแล้ว เราไม่ใช่พรรคของคนพื้นที่ใดพื้นที่หนึ่ง แต่เป็นพรรคของคนทั้งประเทศเพราะส่งผู้สมัครทั่วทุกภาค จะพยายามส่งให้ได้มากที่สุด นโยบายหลักคือพหุวัฒนธรรมคนทุกเชื้อชาติต้องอยู่อย่างเท่าเทียมกันในสังคม ที่ผ่านมาเดินสายชี้แจงนโยบายต่อประชาชนไปบ้างแล้ว ตอนนี้รอเพียงประกาศวันเลือกตั้งและวันรับสมัคร ส.ส.พร้อมเดินหน้าหาเสียงเต็มที่,จตุพร ไล่ บิ๊กตู่ วางดาบปลด กกต.,ที่ศาลหลักเมือง จ.อุบลราชธานี นายสงคราม กิจเลิศไพโรจน์ หัวหน้าพรรคเพื่อชาติ พร้อมนายจตุพร พรหมพันธุ์ นายยงยุทธ ติยะไพรัช กองเชียร์พรรคเพื่อชาติ และผู้สมัคร ส.ส.อุบลราชธานี ทั้ง 10 เขต ได้กราบนมัสการศาลหลักเมืองและอนุสาวรีย์ท้าวคำผง ผู้ก่อตั้งเมืองอุบลฯ ก่อนเดินทักทายพ่อค้าแม่ค้าและประชาชนในตลาดสดเทศบาล 3 (ตลาดใหญ่) เทศบาลนครอุบลราชธานี และไปเปิดปราศรัยที่ตลาดนัดคลองถมบ้านปลาขาว อ.น้ำยืน ตามโครงการ เพื่อชาติสัญจร ภาคอีสาน เป็นวันที่ห้า โดยมีคนเสื้อแดงและชาวบ้านมาร่วมรับฟังเนืองแน่น,นายจตุพรให้สัมภาษณ์ว่า ไม่ต้องกังวลว่าเลือกพรรคเพื่อชาติแล้วจะไปตัดคะแนนพรรคฝั่งประชาธิปไตย เลือกพรรคเพื่อชาติไปเพิ่มเสียงฝั่งประชาธิปไตย ส่วนที่ กกต.ระบุมีแค่ 2 พรรคคุณสมบัติครบลงสมัครรับเลือกตั้ง สร้างความสับสนให้ประชาชน สร้างความวิตกกังวลให้พรรคการเมือง ขอให้ระบุให้ชัดเจนคุณสมบัติไม่ครบเรื่องใด แม้จะเดินใกล้วันประชาธิปไตยเต็มที แต่ยังมีอุปสรรคมากมาย กกต.ยังอยู่ใต้กำกับของ พล.อ.ประยุทธ์ น่าห่วงถ้านายกฯตัดสินใจอยู่ในบัญชีรายชื่อพรรคพลังประชารัฐ ควรลาออกจากนายกฯและหัวหน้า คสช. เพราะจะกลายเป็นผู้สมัครนายกฯพรรคเดียวที่มีอำนาจปลด กกต. พล.อ.ประยุทธ์ควรเป็นแบบอย่างการเสียสละไม่เอาเปรียบ,แซะทั้งผู้นำ–4 รมต.ไขก๊อกสู้แฟร์ๆ,นายสงคราม กิจเลิศไพโรจน์ กล่าวว่า อบอุ่นใจขึ้นมั่นใจว่ามีเลือกตั้งแน่นอน พรรคเพื่อชาติพร้อมอยู่แล้ว ผู้สมัครรับเลือกตั้งทั้ง 350 เขต เตรียมการไว้แล้วเหลือสรุปขั้นสุดท้าย เบื้องต้นพูดคุยกันว่าจะส่งชื่อบุคคลที่จะเสนอเป็นนายกฯเพียงคนเดียวคือหัวหน้าพรรค ส่วนที่ กกต.บอกว่าพรรคเดิมที่พร้อมเลือกตั้งมีเพียงพรรคเดียวนั้น ยืนยันดำเนินการตามขั้นตอนต่างๆตามรัฐธรรมนูญแล้ว ตั้งสาขาพรรค 4 ภาค ส่วนผู้แทนประจำจังหวัดขาดเพียง 3 จังหวัดจะเสร็จเร็วๆนี้ เชื่อว่าจะส่งผู้สมัครครบ 350 เขตแน่นอน พร้อม 99.9% จากการเดินสายภาคอีสาน ประชาชนตอบรับมากกว่าที่ตั้งใจไว้ จะนำเสนอนโยบายที่ดีที่สุดเพื่อแก้ปากท้องประชาชน อยากเรียกร้องไปยัง 4 รัฐมนตรีลาออกจากตำแหน่ง สร้างความเป็นธรรมในการเลือกตั้ง ถ้า พล.อ.ประยุทธ์ตัดสินใจอยู่ในรายชื่อที่พรรคใดที่จะเสนอเป็นนายกฯ ขอให้ลาออกมาเพื่อลุยการเมืองเต็มที่ จะได้ไม่เป็นการได้เปรียบเสียเปรียบสำหรับพรรคอื่น,ฉายตัวอย่าง 6 นโยบายลดเหลื่อมล้ำ,นายรยุศด์ บุญทัน รองโฆษกพรรคเพื่อชาติ กล่าวถึงนโยบายพรรคเพื่อชาติว่า จะเน้นช่วยคนจน ให้ความสำคัญกับการแก้ไขปัญหาความเหลื่อมล้ำและความยากจนเป็นอันดับ 1 จากการลงพื้นที่รับฟังปัญหาประชาชนได้นำปัญหาต่างๆ ออกเป็นนโยบายดังนี้ 1.นโยบายยกระดับโรงพยาบาลตำบลให้ทันสมัย มีสถานะทัดเทียมมาตรฐานโรงพยาบาลในตัวเมือง มีเครื่องมือผ่าตัดเล็ก คลอดลูก รักษาคนไข้จากอุบัติเหตุ ไม่ต้องเดินทางไกลไปหาหมอในตัวเมือง คาดว่าใช้งบกว่า 20,000 ล้านบาท จากโรงพยาบาลตำบลกว่า 7,000 แห่งทั่วประเทศ 2. นโยบาย 1 ตำบล 1 นักศึกษาแพทย์ ให้ทุนนักเรียนที่ขาดโอกาส ขาดทุนทรัพย์แต่ละตำบลทั่วประเทศ ได้เรียนแพทย์และกลับมาทำงานใช้ทุนเป็นหมอให้ตำบลและท้องถิ่นของตน,ล้มสัมปทานผูกขาด–เบี้ยสูงวัย 60 ปี รับ 2 พัน,นายรยุศด์กล่าวต่อว่า 3.นโยบายโฉนดใบเดียว ยกเลิกเอกสารสิทธิทุกประเภท อาทิ ส.ป.ก. น.ส.2 เหลือเพียงโฉนดเท่านั้น เพื่อให้ชาวบ้านเข้าถึงแหล่งทุนได้ เท่าเทียมกับคนกลุ่มอื่น 4.นโยบายยกเลิกการผูกขาดตัดตอนสัมปทาน ที่กีดขวางการพัฒนาโอกาสคนยากจน 5.นโยบายปลอดภาษีรถยนต์ เพื่อการเกษตรและประมง ช่วยลดต้นทุนปัจจัยการผลิต ให้เกษตรกรมีรถยนต์ ขนส่งสินค้าไปยังที่ต่างๆ 6.นโยบายเงินช่วยเหลือผู้สูงวัย 2,000 บาทต่อเดือน ให้ผู้สูงอายุตั้งแต่ 60 ปีขึ้นไปได้เงินเท่ากันหมด คนละ 2,000 บาทต่อเดือนตลอดชีพ จากเดิมเป็นระบบชั้นบันได ส่วนนโยบายหลักอื่นๆ ของพรรคจะแถลงอย่างเป็นทางการในช่วงต้นเดือน ก.พ.อีกครั้ง,สนธิรัตน์ ลั่นข้าวต้องตัน 18,000,ที่พรรคพลังประชารัฐ นายสนธิรัตน์ สนธิจิรวงศ์ เลขาธิการพรรคพลังประชารัฐ กล่าวว่า จากที่ตนลงพื้นที่ จ.อำนาจเจริญ และภาคอีสานรับฟังเสียงสะท้อนของประชาชนมา ต่างยืนยันให้เดินหน้าสานต่อ โครงการบัตรสวัสดิการแห่งรัฐโดยพรรคพลังประชารัฐจะเดินหน้าต่อยอดโครงการดังกล่าว และจะไม่ทำนโยบายฉาบฉวยหรือสร้างปัญหาให้กับประเทศไม่ทำนโยบายแบบไม้ไอติมในอดีตเวลาให้งบชาวบ้าน มา 500 บาท แต่ถูกดูดกลางทางจนเหลือถึงชาวบ้านแค่ 200 บาท เราจะทำนโยบายให้มีกินมีใช้ให้คนจน มีที่ดินทำกิน ราคาข้าวต้อง 18,000 บาท เราอาสา มารับใช้ด่าใครไม่เป็นไม่ค้าความขัดแย้งไม่ทะเลาะ เบาะแว้ง แต่จะนำประเทศก้าวข้ามความขัดแย้ง,หยุดทีแบ่งฝ่ายเผด็จการ–ปชต.,นายธนกร วังบุญคงชนะ รองโฆษกพรรคพลังประชารัฐ กล่าวว่า พ.ร.ฎ.การเลือกตั้ง ส.ส.ประกาศแล้ว อยากให้ทุกพรรคการเมืองหาเสียงสร้างสรรค์นำเสนอนโยบายแข่งขันกัน ถ้าสาดโคลนโจมตีกันจะเดินหน้าไปสู่ความปรองดองไม่ได้ ไม่เห็นด้วยที่บางพรรคใช้วาทกรรมแบ่งข้างพรรคประชาธิปไตยกับพรรคเผด็จการ ในอดีตบางพรรคปากบอกว่าเป็นประชาธิปไตย แต่อำนาจการตัดสินใจอยู่ที่คนเพียงคนเดียว บ้านเมืองเสียหายเพราะพรรคที่สร้างภาพว่าเป็นประชาธิปไตย วันนี้พรรคพลังประชารัฐเป็นพรรคของคนไทยทุกคน ไม่แบ่งพรรคแบ่งพวก,สุริยะ อ่อยพักหนี้กองทุนหมู่บ้าน 3 ปี,ที่ตลาดกลางข้าวและพืชไร่ อ.ยางตลาด จ.กาฬสินธุ์ นายสุริยะ จึงรุ่งเรืองกิจ ประธานยุทธศาสตร์ภาคอีสาน พรรคพลังประชารัฐ นายสมศักดิ์ เทพสุทิน ประธานยุทธศาสตร์ภาคเหนือ พร้อมคณะ เปิด เวทีปราศรัยหาเสียงช่วยนายชานุวัฒน์ วรามิตร ว่าที่ผู้สมัคร ส.ส.กาฬสินธุ์ เขต 2 พรรคพลังประชารัฐ โดยนายสุริยะปราศรัยตอนหนึ่งว่า ประชาชนยังมี ปัญหาเรื่องหนี้สินอยู่ โดยเฉพาะปัญหาหนี้สินกองทุนหมู่บ้าน หากพรรคพลังประชารัฐได้เป็นรัฐบาลจะพักชำระหนี้กองทุนหมู่บ้านเป็นเวลา 3 ปี และในอนาคตอาจพิจารณายกเลิกหนี้สินกองทุนหมู่บ้านให้กับประชาชน จึงอยากขอโอกาสพี่น้องประชาชนชาว จ.กาฬสินธุ์ เลือกผู้สมัครพรรคพลังประชารัฐทั้ง 5 เขต เพื่อเข้าไปทำหน้าที่สานงานนโยบายที่ดีของรัฐบาลต่อไป,ส.อ.ท.ชี้นักลงทุนกังวลหลัง ลต.ขัดแย้ง,ส่วนกระแสตอบรับของภาคเอกชนนั้น นายสุพันธุ์ มงคลสุธี ประธานสภาอุตสาหกรรมแห่งประเทศไทย (ส.อ.ท.) เปิดเผยว่า การประกาศ พ.ร.ฎ.ให้มีการเลือกตั้งช่วยให้ภาคเอกชนสบายใจขึ้นจะมีผลดีต่อการกระจายรายได้ไปสู่ผู้มีรายได้น้อยมากขึ้น จากค่าใช้จ่ายกิจกรรมหาเสียงทำให้มีเงินหมุนเวียนในระบบ ช่วยเรียกความเชื่อมั่นนักลงทุนได้มากขึ้น สำคัญที่สุดนักลงทุนติดตามหลังเลือกตั้ง หากมีปัญหา ขัดแย้งออกมาเดินประท้วงการเลือกตั้งจะฉุดความเชื่อมั่น ต้องระวังเพราะประเทศต่างๆ เช่น เวียดนาม มาเลเซีย ต่างออกมาตรการส่งเสริมการลงทุนกันมาก,ดัน ศก.ไทยปีนี้โต 4% ตามเป้า,นายลวรณ แสงสนิท ผอ.สำนักงานเศรษฐกิจการคลัง (สศค.) กล่าวว่า พ.ร.ฎ.เลือกตั้งจะส่งผลบวกถ้าการเลือกตั้งผ่านไปได้เรียบร้อย ทำให้เศรษฐกิจไทยปี 2562 ขยายตัวได้ดีขึ้น พอความเชื่อมั่นกลับมานักลงทุนจะกล้าลงทุน ยังยืนยันตัวเลขที่เคยประมาณการไว้เศรษฐกิจปี 2562 จะขยายตัวได้ที่ 4% ขณะที่นายกลินท์ สารสิน ประธานกรรมการหอการค้า ไทยและสภาหอการค้าแห่งประเทศไทย ระบุว่า การเลือกตั้งชัดเจนขึ้น ดีต่อความเชื่อมั่นของประเทศนักลงทุนสอบถามกันมากเป็นเรื่องนโยบายต่อเนื่องของรัฐบาลชุดใหม่หรือพรรคที่ชนะการเลือกตั้ง จะสานต่อ โครงการดีๆ ที่รัฐบาลชุดนี้ทำไว้มากน้อยเพียงใด เมื่อเลือกตั้งเสร็จขอให้บ้านเมืองสงบ ไม่วุ่นวาย,คาดเงินสะพัด 5 หมื่นล้าน,ด้านนายธนวรรธน์ พลวิชัย ผอ.ศูนย์พยากรณ์เศรษฐกิจและธุรกิจ มหาวิทยาลัยหอการค้าไทย กล่าวว่า การเลือกตั้งจะมีส่วนช่วยกระตุ้นเศรษฐกิจได้เป็น อย่างดี โดยประเมินว่าน่าจะมีเม็ดเงินสะพัดจากการเลือกตั้งประมาณ 50,000 ล้านบาท ทั้งเงินในระบบและนอกระบบที่เกี่ยวกับกิจกรรมการหาเสียง เช่น การเช่ารถปิกอัพตระเวนหาเสียง การจ้างงาน เพื่อทำกิจกรรมเลือกตั้งต่างๆ การจัดอีเวนต์ การจัดตั้งเวทีหาเสียงในพื้นที่ต่างๆ รวมถึงการทำป้าย และการโฆษณาผ่านสื่อ เป็นต้น จะมีเงินสะพัดลงตามชุมชนต่างๆทั่วประเทศโดยเฉพาะในต่างจังหวัดจะคึกคักหลังจากที่หลายๆพื้นที่ประสบปัญหาเศรษฐกิจซบเซามานาน หลังเลือกตั้ง ส.ส.แล้วมั่นใจว่าการเลือกตั้งในระดับท้องถิ่นจะเกิดขึ้นตามมา ประเมินว่าการเลือกตั้ง ท้องถิ่นจะมีเงินสะพัดประมาณ 30,000 ล้านบาท,หุ้นเด้งรับเลือกตั้งขึ้นกว่า 15 จุด,ผู้สื่อข่าวรายงานบรรยากาศการลงทุนในตลาด หุ้นไทยวันที่ 26 ม.ค.ว่า ดัชนีหุ้นไทยปรับตัวขึ้นแรงในทันทีที่ราชกิจจานุเบกษามีประกาศ พ.ร.ฎ.ให้มีการเลือกตั้ง ส.ส.เป็นการทั่วไป ส่งผลให้มีแรงซื้อกลับเข้ามาหนาแน่น เพราะประเด็นการเลือกตั้งชัดเจนมากขึ้น สร้างความมั่นใจให้นักลงทุน ส่งผลให้ดัชนีหุ้นไทยปรับตัวขึ้นร้อนแรงก่อนมาปิดทำการ ที่ระดับ 1,617.38 จุด เพิ่มขึ้น 15.61 จุด มูลค่าการซื้อขายหนาแน่น 67,874.58 ล้านบาท เป็นแรงซื้อ จากกองทุนในประเทศมากสุดซื้อสุทธิ 6,382.15 ล้านบาท ขณะที่ต่างชาติขายสุทธิ 686.28 ล้านบาท,จ่านิว งดชุมนุมใช้ 1 เสียงไล่เผด็จการ,ด้านนายสิรวิชญ์ เสรีธิวัฒน์ หรือจ่านิว แกนนำ กลุ่มคนอยากเลือกตั้ง โพสต์เฟซบุ๊กประกาศยุติไม่มีการชุมนุมวันที่ 26 ม.ค. ขอให้ทุกคนเตรียมตัวไปใช้สิทธิ หลังเฝ้ารอโอกาสที่จะกำหนดอนาคตประเทศชาติ ด้วยเสียงประชาชนมากว่า 5 ปี เลือกตั้งครั้งนี้จะเป็น การขับไล่เผด็จการด้วยการลงเสียงประชาชน หรือ พิธีการการสืบทอดอำนาจของเผด็จการ ขึ้นอยู่ที่การเลือกของประชาชนแล้ว ใครเคยบอกว่าเกลียดเผด็จการ แต่ไม่กล้าออกมาประท้วงไล่มัน ขอให้ใช้เสียงหนึ่งเสียงในมือท่านให้คุ้มค่าเผด็จการจงพินาศ ประชาธิปไตยจงเจริญ
มติ กกต.เสียงข้างมากปักหมุดเลือกตั้ง 24 มี.ค. ขีดเส้นหาเสียง 60 วัน ไทม์ไลน์เดินหน้า 4-8 ก.พ. รับสมัคร ส.ส. 4-16 มี.ค. กาบัตรต่างแดน 17 มี.ค. ลงคะแนนล่วงหน้า ตลาดหุ้นเด้งรับดีดขึ้น 15 จุด
เลือกตั้ง62,กำหนดวันเลือกตั้ง,กกต.,พ.ร.ฎ.เลือกตั้ง,ข่าวหน้า1,เลือกตั้ง